गुजरात हादसा: मुर्मू, मोदी ने दुख जताया, कांग्रेस ने भाजपा पर निशाना साधा
नई दिल्ली, 31 अक्टूबर (ऐजेंसी/सक्षम भारत)। गुजरात के मोरबी में हुए पुल हादसे पर राष्ट्रपति द्रौपदी मुर्मू, प्रधानमंत्री नरेंद्र मोदी और तमाम अन्य नेताओं ने रविवार को दुख जताया है
कांग्रेस के अध्यक्ष मल्लिकार्जुन खरगे और पार्टी के वरिष्ठ नेता राहुल गांधी ने राज्य में पार्टी कार्यकर्ताओं से राहत एवं बचाव कार्य में हर संभव मदद करने को कहा है।
लेकिन, कांग्रेस के कुछ नेताओं ने घटना को लेकर भारतीय जनता पार्टी (भाजपा) पर निशाना साधा और रणदीप सुरजेवाला ने इसे ''मानव निर्मित त्रासदी बताया।''
कांग्रेस के वरिष्ठ नेता दिग्विजय सिंह ने रविवार को पूछा कि क्या गुजरात के मोरबी जिले में माच्छू नदी पर बने केबल पुल का गिरना दैवीय घटना है या धोखाधड़ी का कृत्य। वह प्रधानमंत्री नरेंद्र मोदी के उसी वाक्य को दोहरा रहे थे जिसे उन्होंने 31 मार्च, 2016 को कोलकाता में विवेकानंद रोड फ्लाईओवर गिरने के बाद पश्चिम बंगाल में ममता बनर्जी के नेतृत्व वाली सरकार पर कटाक्ष करते हुए एक रैली में इस्तेमाल किया था। उस घटना में भ्री कई लोग मारे गए थे।
उपराष्ट्रपति जगदीप धनखड़ ने भी सभी को सुरक्षित बचाए जाने की ईश्वर से प्रार्थना की है।
उपराष्ट्रपति सचिवालय ने धनखड़ के हवाले से एक ट्वीट में कहा, ''गुजरात के मोरबी में दुखद घटना के बारे में सुनकर व्यथित हूं। मैं सभी के सुरक्षित बचने और घायलों के शीघ्र स्वस्थ होने की प्रार्थना करता हूं।'' धनखड़ ने कहा, ''मेरी संवेदनाएं प्रभावित परिवारों के साथ हैं।''
वहीं, प्रधानमंत्री मोदी ने दुर्घटना में मरने वालों में से प्रत्येक के परिजनों के लिए पीएमएनआरएफ (प्रधानमंत्री राष्ट्रीय राहत कोष) से दो-दो लाख रुपये की अनुग्रह राशि की घोषणा की है। घायलों को 50,000 रुपये दिए जाएंगे।''
प्रधानमंत्री कार्यालय (पीएमओ) के अनुसार मोदी ने घटना के संबंध में गुजरात के मुख्यमंत्री भूपेंद्र पटेल और अन्य अधिकारियों से बात भी की। प्रधानमंत्री ने कहा, ''राहत एवं बचाव कार्य तेजी से चल रहा है और हर संभव मदद की जा रही है।''
वहीं राष्ट्रपति मुर्मू ने ट्वीट किया, ''गुजरात के मोरबी में हुई त्रासदी ने मुझे चिंतित कर दिया है। मेरी संवेदनाएं और प्रार्थनाएं प्रभावित लोगों के साथ हैं। राहत और बचाव प्रयासों से पीड़ितों को राहत मिलेगी।''
वहीं, दिल्ली के मुख्यमंत्री व आम आदमी पार्टी प्रमुख अरविंद केजरीवाल ने ट्वीट किया, ''गुजरात से बेहद दुःखद खबर मिल रही है। मोरबी में ब्रिज टूट जाने से कई लोगों के नदी में गिर जाने की खबर है। भगवान से उनकी जान और स्वास्थ्य की प्रार्थना करता हूं।''
गुजरात के मोरबी शहर में रविवार की शाम मच्छु नदी पर बना केबल पुल टूटने से कम से कम 60 व्यक्तियों की मौत हो गई। यह पुल करीब एक सदी पुराना था और मरम्मत के बाद हाल ही में इसे लोगों के लिए खोला गया था। अधिकारियों ने यह जानकारी दी।
अधिकारियों ने कहा कि हाल ही में मरम्मत के बाद जनता के लिए चार दिन पहले ही फिर से खोले गए इस पुल पर लोगों की काफी भीड़ थी। उन्होंने बताया कि पुल शाम करीब साढ़े छह बजे टूट गया।
गुजरात के मंत्री बृजेश मेरजा ने कहा, ''हादसे में कम से कम 60 व्यक्तियों की मृत्यु हो गई।''
प्रत्यक्षदर्शियों ने कहा कि अंग्रेजों के समय के ''हैंगिंग ब्रिज'' पर उस समय कई महिलाएं और बच्चे थे, जब वह टूट गया। इससे लोग नीचे पानी में गिर गए।
घटना को लेकर भाजपा पर निशाना साधते हुए कांग्रेस नेता एवं राज्यसभा सदस्य सुरजेवाला ने कई ट्वीट करके कहा, ''मोरबी पुल हादसे में गई अनगिनत जानों की दर्दनाक खबर ने पूरे देश का दिल दहला दिया है। सभी शोक संतप्त परिवारों को संवेदनाएं। यह प्राकृतिक हादसा नहीं, मानव निर्मित त्रासदी है। गुजरात की भाजपा सरकार इस जघन्य अपराध की सीधे-सीधे दोषी है।''
उन्होंने कहा, ''प्रधानमंत्री और मुख्यमंत्री गुजराती भाई बहनों की ज़िंदगी की क़ीमत 2 लाख रुपये लगा कर अपनी जिम्मेवारी से पल्ला नहीं झाड़ सकते। मुख्यमंत्री भूपेंद्र पटेल व मोरबी विधायक व मंत्री (बृजेश मेरजा) को बताना होगा जब ये पुल 26 अक्टूबर को ही मरम्मत के बाद खोला गया तो पुल कैसे गिर गया?''
उन्होंने सवाल किया, ''क्या ये सीधे अपराधिक षड्यंत्र नहीं? भाजपा सरकार ने 'फिटनेस सर्टिफिकेट' के बग़ैर पुल को जनता के इस्तेमाल के लिये खोलने की इजाज़त कैसे दी? क्या ये चुनाव आचार संहिता लगने से पहले आनन फ़ानन में कर वोट बटोरने के लिये किया गया? पुल की मरम्मत का काम कंपनी/ट्रस्ट को कैसे दिया गया? क्या उनका भाजपा से कनेक्शन (संबंध) है?''
वहीं केन्द्रीय गृह मंत्री अमित शाह ने हादसे में लोगों के हताहत होने पर दुख जताया है। उन्होंने ट्वीट किया है, ''मोरबी में हुए हादसे से अत्यंत दुखी हूं। इस विषय में मैंने गुजरात के गृह राज्य मंत्री हर्ष संघवी व अन्य अधिकारियों से बात की है। स्थानीय प्रशासन पूरी तत्परता से राहत कार्य में लगा है, एनडीआरएफ की टीम भी शीघ्र ही घटनास्थल पर पहुंच रही है। प्रशासन को घायलों को तुरंत उपचार देने के निर्देश दिये गये हैं।''
राष्ट्रीय आपदा मोचन बल (एनडीआरएफ) की तीन टीम रविवार को गुजरात के मोरबी जिले में भेजी गई, जहां एक नदी पर स्थित केबल पुल टूटने से कम से कम 60 लोगों की मौत हो गई है।
वहीं, एनडीआरएफ के महानिदेशक अतुल करवाल ने बताया कि राज्य की राजधानी गांधीनगर और वडोदरा से तीन टीम भेजी गई हैं। उन्होंने कहा कि एक और टीम को कुछ समय में हवाई मार्ग से भेजा जाएगा और वह राजकोट से दुर्घटना स्थल तक सड़क मार्ग से पहुंचेगी।
हादसे में लोगों की मृत्यु पर शोक जताते हुए गुजरात के मुख्यमंत्री भूपेन्द्र पटेल ने मृतकों के परिवारों को 4-4 लाख रुपये और घायलों को 50-50 हजार रुपये अनुग्रह राशि देने की घोषणा की।
भारतीय कम्युनिस्ट पार्टी (भाकपा) के नेता बिनॉय विश्वम ने इस हादसे को लेकर भारतीय जनता पार्टी (भाजपा) पर निशाना साधा और दावा किया कि यह राज्य सरकार की ''घोर लापरवाही'' की ओर इशारा करता है।
विश्वम ने ट्वीट किया, ''गुजरात में केबल पुल का टूट कर गिरना भाजपा सरकार की घोर लापरवाही की ओर इशारा करता है। इसकी मरम्मत पांच दिन पहले होने की बात कही गई थी। ठेकेदारों को यह साहस कहां से मिला? मुआवजा बढ़ाने की जरूरत है। इसमें राजनीतिक सांठगांठ के खुलासे के लिए एक विश्वसनीय जांच होनी चाहिए।''
दुर्घटना में लोगों की मृत्यु होने पर दुख जताते हुए पश्चिम बंगाल की मुख्यमंत्री ममता बनर्जी ने कहा कि वह घायलों के जल्द स्वस्थ होने की प्रार्थना करती हैं।
उन्होंने ट्वीट किया, ''गुजरात के मोरबी में पुल गिरने की दुर्भाग्यपूर्ण घटना को लेकर मैं बहुत चिंतित हूं। दुर्घटना में कई बेगुनाहों की जान गई है और कई अन्य अभी फंसे हुए हैं। मृतकों के परिवारों और मित्रों के प्रति मेरी संवेदनाएं। मैं घायलों के जल्द स्वस्थ होने की प्रार्थना करती हूं।''
उत्तर प्रदेश राजभवन द्वारा जारी बयान के मुताबिक, राज्यपाल आनंदी बेन ने गुजरात के मोरबी में पुल टूटने से हुई जनहानि पर गहरा दुख व्यक्त किया है। उन्होंने दिवंगतों की आत्मा की शांति की कामना करते हुए शोक संतप्त परिजनों के प्रति संवेदना व्यक्त की है।
उत्तर प्रदेश के मुख्यमंत्री योगी आदित्यनाथ ने भी हादसे पर शोक जताते हुए ट्वीट किया है, ''गुजरात के मोरबी में पुल टूटने से हुई दुर्घटना का अत्यंत दु:खद समाचार प्राप्त हुआ है। प्रभु श्री राम से प्रार्थना है कि सभी प्रभावितों की रक्षा करें।''
कांग्रेस अध्यक्ष खरगे ने ट्वीट कर कहा, ''गुजरात के मोरबी में केबल पुल के टूटने से हुई त्रासदी से गहरा दुख हुआ है।''
उन्होंने कहा, ''मैं गुजरात कांग्रेस के कार्यकर्ताओं से बचाव कार्य में हरसंभव सहायता और घायलों की मदद करने की अपील करता हूं। मेरी संवेदना और प्रार्थना शोक संतप्त परिवारों के साथ है।''
वहीं, कांग्रेस के वरिष्ठ नेता राहुल गांधी ने ट्वीट किया, ''गुजरात के मोरबी में हुए पुल हादसे की खबर बेहद दुःखद है। ऐसे मुश्किल समय में मैं सभी शोकाकुल परिवारों को अपनी गहरी संवेदनाएं व्यक्त करता हूं। सभी कांग्रेस कार्यकर्ताओं से अपील करता हूं कि दुर्घटना में घायल व्यक्तियों की हर संभव सहायता करें और लापता लोगों की तलाश में मदद करें।''
राज्य के उप मुख्यमंत्रियों केशव प्रसाद मौर्य और बृजेश पाठक ने भी इस घटना पर दुख व्यक्त किया है।
समाजवादी पार्टी (सपा) मुखिया अखिलेश यादव ने ट्वीट कर इस घटना पर दुख जताते हुए कहा, ''गुजरात के मोरबी में पुल टूटने के हादसे में हुई जनहानि की खबर अत्यंत दुखद एवं हृदय विदारक है। मृतकों के परिजनों के प्रति गहरी संवेदना। ईश्वर से लापता लोगों की सुरक्षा एवं सलामती की प्रार्थना करते हैं।''
बहुजन समाज पार्टी (बसपा) अध्यक्ष मायावती ने भी ट्वीट कर इस घटना पर दुख व्यक्त किया। उन्होंने कहा, ''गुजरात में नदी पर बने केबल पुल के आज शाम गिर जाने से भारी संख्या में लोगों के मरने व कई लोगों के घायल होने की खबर अति-दुःखद है। पीड़ित परिवारों के प्रति मेरी गहरी संवेदना है। सरकार इस दुर्घटना की तुरन्त सही से जांच कराकर दोषियों को सख्त सजा दे।''
पंजाब के मुख्यमंत्री भगवंत मान ने ट्वीट किया है, ''मोरबी, गुजरात से दुखद सूचना मिल रही है… बड़ी दुर्घटना हुई है और कई लोगों के नदी में गिरने की खबर है।''
मध्य प्रदेश के मुख्यमंत्री शिवराज सिहं चौहान, भाजपा के प्रदेश अध्यक्ष वी. डी. शर्मा और प्रदेश में कांग्रेस के अध्यक्ष कमलनाथ ने भी दुर्घटना पर दुख जताया है।